Врз основа на член 23 од Статутот на Скијачка Федерација на Македонија, Извршниот одбор на Скијачка Федерација на Македонија (во понатамошниот текст само „СФМ“) на ден 16.11.2022 година го донесе следниот:

**КОДЕКС ЗА ОДНЕСУВАЊЕ НА СЛУЖБЕНИ ЛИЦА НА СКИЈАЧКА ФЕДЕРАЦИЈА НА МАКЕДОНИЈА**

**Член 1**

Со овој Кодекс на однесување на службени лица на Скијачка Федерација на Македонија (во понатамошниот текст само „Кодекс за однесување“) се пропишуваат правата и обврските на службените лица при извршување на своите работни обврски или обврски како членови на органи на СФМ, за време на учество на тренинзи, натпревари, претставување на СФМ на настани, давање на јавни изјави поврзани со СФМ и слично.

Поимот службени лица ги опфаќа лицата вработени во или ангажирани од страна на СФМ (вклучувајќи ги и тренерите вработени во СФМ), Претседателот на СФМ, членовите на Извршен и Надзорен одбор, Генералниот секретар како и членовите на комитетите, комисиите и другите тела формирани заради извршување на работата и целите на СФМ.

**Член 2**

Службените лица се должни да ги почитуваат следните начела и се обврзуваат дека:

* Своите активности и обврските ќе ги извршуваат професионално, достоинствено и етички без при тоа да го нарушуваат угледот на СФМ вклучувајќи го и угледот на нејзните органи и тела, членки, натпреварувачи и лицата вработени или ангажирани во СФМ;
* Работејќи во интерес на развојот и унапредување на скијањето како спорт, ќе настојуваат да се оствари подобра меѓусебна комуникација, разбирање и соработка на сите засегнати страни во СФМ како и со другите скијачки организации, органи, поединци итн.;
* Ќе делуваат праведно и одговорно кон сите субјекти во спортот;
* Ќе работат на личното усовршување и унапредување на знаењето во остварувањето на своите задолженија;
* Ќе дадат свој личен придонес со активно учество за унапредување на работата на севкупната организацијата на СФМ во рамки на својот делокруг на делување;
* Ќе ги почитуваат сите одредби од овој Кодекс како и одредбите на Статутот и другите акти на СФМ, Законот за спорт и другите позтивни законски прописи.

**Член 3**

Службените лица не смеат да се занимаваат со активности кои на било кој начин го рушат интегритетот и угледот во било кој сегмент од скијачкиот спорт.

Службените лица мора да ги извршуваат своите обврски исклучиво во интерес на СФМ при што не смеат да дејствуваат и работат истовремено во интерес на друга федерација/ии.

**Член 4**

Службените лица имаат обврска да водат сметка за својот кредибилитет и да не се однесуваат како независни поединци, туку како припадници на скијачка организација на која припаѓаат и која ја претставуваат, и се во функција на нејзино унапредување и усовршување.

**Член 5**

Службените лица на ниту еден начин не смеат да ги доведат во заблуда поединци и/или органите на СФМ, стручните заедници и натпреварувачките органи и други поединци, ниту да наведат други службени лица на такви дејствија.

**Член 6**

Службените лица не смеат да ги злоупотребуваат овластувањата што произлегуваат од нивните функции однoсно од нивниот работен однос или ангажман, ниту смеат да го насочат својот ангажман на личен интерес, интерес на нивни блиски лица, интерес на друг член на СФМ или поединец.

Во случите од претходниот став, службеното лице е должно да се изземе при носење на одлука за клубот или лицето за кое има личен интерес или интерес има негово блиско лице.

**Член 7**

Службените лица не смеат на било кој начин да навредуваат, клеветат, омаловажуваат или шират невистини за било кое друго службено лице, член, орган, тело или натпреварувач на СФМ.

**Член 8**

Службените лица се должни да го/ги предупредат или спречат лицето/лицата чие постапување или непостапување може да има за последица нарушување на угледот на СФМ и останатите органи и тела во рамки на СФМ.

**Член 9**

Службени лица кои учествуваат на меѓународни натпреварувања се должни достоинствено да ја претставуваат СФМ, македонскиот скијачки спорт и државата во целина. Исто така, службените лица не смеат да ја обавуваат својата функција надвор од националните граници (натпревари, ревијални натпревари и итн.) без претходна најава и добивање на писмена согласност од канцеларијата на СФМ.

**Член 10**

Службените лица мора да бидат свесни за своето делување и одговорноста за успех на скијачкиот настан, ментално и физички да бидат потполно спремни за натпреварот на кој се делегирани. Конзумација на алкохолни пијалоци и забранети супстанци за време на службени патувања, тренинзи и натпревари е строго забрането.

**Член 11**

Службените лица во однос на прашања поврзани за скијачкиот спорт, натпреварите, клубовите членки на СФМ и работењето на СФМ во јавност и во медиуми, преку друштвени мрежи итн, можат да се огласат само со претходно писмено одобрување од Генералниот секретар или Претседателот на СФМ. Огласувањето без согласност, поведува санкции одредени со Дисциплински правилник на СФМ.

**Член 12**

Службените лица за кршење на одредбите на овој Кодекс може да бидат казнети со одлука од Дисциплинска комисија, а согласно одредбите од Дисциплинскиот правилник на СФМ.

Прекршување на одредбите од овој Кодекс се пријавуваат кај Дисциплинска комисија. Проценката на тежината на прекршокот и висината на евентуалните казни по основ на кршење на овој Кодекс ја дава Дисциплинската комисија која е надлежна за прекршоци за кои е пријавен.

**Член 13**

Одредбите на овој Кодекс важат за сите службени лица почнува да важи од денот на усвојување и не може да се применува ретроактивно.

Овој Кодекс ќе биде објавен на официјалната веб страна на СФМ и со истиот ќе бидат запознаени лицата наведени во член 1 од овој кодекс*.*

За толкување на овој Кодекс надлежен е Извршниот одбор на СФМ.

Претседател на СФМ

Дејан Пановски